Document ID: /roh_data/filtered/fineweb-2-filterrobots_roh.jsonl.gz/53892

Svizra - Plievgia senza fin – Livels da lais e flums èn creschids
Ils livels d'aua da flums e lais svizzers èn creschids fermamain pervi da la plievgia intensiva dals davos dis. La Confederaziun taxescha il privel d'auas grondas als lais da Thun, Bienna e Neuchâtel sco er per lung da l'Aara sco considerabel.
En il chantun Argovia exista en plirs lieus il privel da sbuvadas da terren. Plinavant è la lingia da la viafier federala interrutta tranter Fribourg e Berna pervi d'ina bova. L'Uffizi federal per ambient quinta cun ulteriura plievgia la notg che vegn.